नाथाय जोंनि बर’फोरा हाथाय-बाजार जानायाव गावनि जि-जोमखौ बाहायाब्लाबो मिथिं-दावथिंफोरावल’ गानोब्ला हारिमुखौ फोथांनानै लाखिनो हागोनना ? बिनि सोंनायनि फिननायखौ सोर होगोन ? आइजोफोरासो हारिमुखौ लाखियो, बे थार बाथ्रा। नाथाय सम-सम खोनानो मोनो दि बर’ आइजोफोरा दखना गाननानै दावबायनायाव गोबां जेंना जायो। बिनिखायनो बांसिन बर’ आइजोफोरा गोजान लामा हानथियोब्ला दखना गाना। जिखियानो जाया मानो आथिखालाव बर’ गामिफोराव दानाय-लुनाय हारिमुया बाङाइ जालांनो हमदों। मानोना आथिखालनि बर’ आइजोफोरा फिसा-फिसौब्लाबो न’नि बायजोयाव खामानि मावो। बिदि बेलायाव गोदोनि बादि बर’ आइजोफोरा न’आव थानानै हिसानसालियाव नांथाबनो सम मोनला लोगोसे आथिखालाव हाथाय- बाजाराव गोरलैयैनो गाव लुबैनाय बादि दखना बायनो हानाय सुबिदा जाबाय । बिनि थाखायनो बर’ गामिफोराव बर’ आइजोफोरा जि दाला होननानै बुंनाय खोनायो ।